हिमाचल प्रदेश: तिब्बती स्कूल के 101 छात्र निकले कोरोना पॉजिटिव, मचा हड़कंप
हिमाचल प्रदेश में शनिवार को मंडी जिले के एक तिब्बती स्कूल बोर्डिंग स्कूल के 101 छात्र कोरोना पॉजिटिव पाए गए हैं, जिसे मिलाकर शनिवार को राज्य में 330 नए मामले पाए गए हैं...
शिमला: हिमाचल प्रदेश में शनिवार को मंडी जिले के एक तिब्बती स्कूल बोर्डिंग स्कूल के 101 छात्र कोरोना पॉजिटिव पाए गए हैं, जिसे मिलाकर शनिवार को राज्य में 330 नए मामले पाए गए हैं, जिससे राज्य में कोरोनावायरस मामलों की संख्या बढ़कर 24,569 हो गई है। इसकी जानकारी अधिकारियों ने दी। राज्य में कोरोनावायरस से मरने वालों की संख्या 362 हो गई है।मंडी जिले में इस दौरान 155 लोग पॉजिटिव पाए गए, जिसमें 104 स्कूली छात्र शामिल हैं। इनमें चौंतरा में तिब्बती चिल्ड्रन विलेज स्कूल के 101 और एक सरकारी स्कूल के तीन छात्र शामिल हैं।तिब्बती स्कूल के छात्र बाहरी राज्यों से यहां पढ़ने आए हैं। ये छात्र लद्दाख, अरुणाचल प्रदेश और असम सहित अन्य राज्यों से यहां आए हैं। ये सभी हाल ही में यहां पहुंचे हैं और एहतियात के तौर पर छात्रों के सैंपल लिए गए थे। सैंपल जांच में 101 छात्र पॉजिटिव पाए गए लेकिन किसी भी छात्र में कोरोना के लक्षण नहीं हैं। पूरे परिसर को आइसोलेशन सेंटर बनाया जा रहा है। स्वास्थ्य विभाग छात्रों के स्वास्थ्य पर पूरी नजर रख रहा है।